Lord Peter Wimsey

For TV-serien fra 1970-tallet, se Lord Peter Wimsey (TV-serie)
Peter Death Bredon Wimsey er hovedpersonen i Dorothy L. Sayers' kriminalromaner og flere av hennes noveller.

Lord Peter (født 1890) er yngre bror av Gerald, hertug av Denver. Han er utdannet ved Eton og Oxford, ivrig boksamler og en dyktig amatørmusiker. I studietiden utmerket han seg i cricket. Etter at han kom hjem fra Verdenskrigen med «granatsjokk» og kjærlighetssorg (hans forlovede hadde giftet seg med en annen mens han selv var i felten), antok han kriminaletterforskning som hobby. Gjennom 1920- og 30-årene løste han, i samarbeid med Scotland Yard-mannen Charles Parker, en rekke spektakulære drapssaker. Blant annet renvasket han sin egen bror, hertugen, og sin senere kone, kriminalforfatterinnen Harriet Vane, fra mordanklager.

Romanene
Dorothy L. Sayers kriminalromaner tilhørde den såkalte «lærde» tradisjonen i britisk krim. De er sprengfulle av kulturhistoriske og litterære allusjoner. Samtidig er de også lekne utforskninger av krimgenren. I de tidlige historiene forekommer spredte innslag av rent overfladisk spenning og åpenbare hint til samtidens populærkultur; senere blir genrereferansene mer subtile. Hver ny roman angrep krimformatet på en ny måte, og samlet kan fortellingene stå som en katalog over ulike «klassiske» plot-varianter. Sayers var en skarp psykolog, som kunne skape troverdige personer, også av biroller med begrenset funksjon i fortellingen – uten å gi opp det «karakter»-preget som kjennetegner genrelitteraturen. Miljøskildring får ofte stor plass. Både persontegning og miljøskildring inngår imidlertid alltid i helheten; de mest maleriske skildringer kan inneholde hint til løsningen av gåten. Et eksempel kan være hvordan lord Peters eller hans mors tilsynelatende fjollete skravling i enkelte tidlige romaner både inneholder kimen til viktig innsikt, og i påfallende grad ligner den stream of conciousness som Joyce hadde introdusert i «høylitteraturen» kort tid før. Både krimgenren spesielt og litteraturen generelt kommenteres implisitt gjennom fortellingen.

Hovedpersonen
Lord Peter Wimsey har lånt mange trekk fra den typiske amatør/privatdetektiv. Imidlertid er han, tross sin aristokratiske bakgrunn, ingen genial individualist. Han løser typisk sine saker i tett samarbeid med dyktige politifolk og andre medarbeidere.

Mens han i de første fortellingene er en nevrotisk og ytre sett litt fjollete fyr, utvikler lord Peter seg etterhvert til å bli en moden og klok (men ikke desto mindre barnlig leken) mann. Oxford-akademikeren og poeten Roy Ridley skal være modell for lord Peter hva utseende og enkelte særdrag angår. Men den unge Peter har også mange likheter med P.G. Wodehouses Bertie Wooster – noe som blir spesielt tydelig i forholdet til tjeneren Bunter.

Bipersoner
 Mervyn Bunter er lord Peters oppasser fra krigstiden; etter krigen hans personlige tjener (valet). Bunter er både dannet og jovial, har ufeilbarlig smak, og er både kunnskapsrik og praktisk. Ikke minst er han en dyktig fotograf, noe som kommer godt med i etterforskningsarbeidet. Bunter er tydelig modellert etter Wodehouses Jeeves, men deler ikke dennes nedlatenhet overfor arbeidsgiveren.

 Charles Parker er betjent (Inspector), senere overbetjent (Chief Inspector) ved Scotland Yard, og lord Peters nærmeste venn. Parker er en svært intelligent politimann, men mangler Peters fantasi. Han blir etterhvert gift med Peters søster, lady Mary Wimsey.

 Harriet Vane er kriminalforfatterinne og etterhvert lord Peters kone. Hun introduseres som uskyldig drapstiltalt, men opptrer senere ved enkelte anledninger selv som etterforsker. Harriet er til en viss grad Dorothy L. Sayers' selvportrett.

 Alexandra Katherine Climpson er en middelaldrende peppermø med uutnyttede evner da hun blir lord Peters protégé. Hun og hennes avskrivingsbyrå yter både administrativ og praktisk hjelp under flere av lord Peters saker; ikke minst gjør frøken Climpson nytte for seg som undercover agent i lukkede kvinnemiljøer.

 Mr. Murbles er Wimsey-familiens sakfører; en ugift eldre herre med diskret humoristisk sans og solid, victoriansk respektabilitet.

 Sir Impey Biggs er stjerneadvokaten som bistår når en rettssak er uunngåelig.

 Enkehertuginnen (The Dowager Duchess) er lord Peters mor. En klok og hjertevarm, men også tankespredt og ustyrtelig snakkesalig dame.

 Gerald, hertug av Denver er lord Peters bror og rake motsetning: En pompøs og fantasiløs adelsmann, som sterkt misliker brorens detektivvirksomhet – selv om det er denne som redder ham fra drapsdom da søsterens forlovede blir funnet skutt. Geralds kone er sinnbildet på en snerpet snobb.

 Lady Mary Wimsey er lord Peters søster. Hun er en idealist med sosialistiske sympatier, men også en jordnær praktiker, og gifter seg «under sin stand» med overbetjent Parker.

 Frederick Arbuthnot er lord Peters ungdomsvenn. The Honorable Freddy er forretningsmann, og beskrives som en ganske pregløs fyr. Han utmerker seg imidlertid ved å gifte seg med en jødisk kvinne; på tvers av tidens konvensjoner.

 Salcomb «Sally» Hardy er en fordrukken journalist som av og til kan bidra til lord Peters arbeid.

Bibliografi

Dorothy L. Sayers' fortellinger med lord Peter Wimsey
 Whose Body? (Roman, 1923)
 Clouds of Witness (Roman, 1926)
 Unnatural Death (Roman, 1927)
 The Unpleasantness at the Bellona Club (Roman, 1928)
 Lord Peter Views the Body (Noveller, 1928)
 Strong Poison (Roman, 1930)
 The Five Red Herrings (Roman, 1931)
 Have his Carcase (Roman, 1932)
 Hangman's Holiday (Noveller, 1933 – med og uten lord Peter Wimsey)
 Murder Must Advertise (Roman, 1933)
 The Nine Tailors (Roman, 1934)
 Gaudy Night (Roman, 1936)
 Busman's honeymoon (Roman, 1937 – opprinnelig skuespill)
 In the Teeth of the Evidence (Noveller, 1939 – med og uten lord Peter Wimsey) 
 «Talboys» (Novelle, 1942 – senere inkludert i ovenstående samling)
 «The Wimsey Papers» (1939–49 – Brev, dagboksnotater og lignende, angivelig skrevet av personer fra «Wimsey-universet» og publisert av Sayers i The Spectator. Ikke utgitt i bokform)

Annet
 Thrones, Dominations (1998) – Kriminalroman av Jill Paton Walsh, basert på et av Sayers' etterlatte arbeider
 A Presumption of Death (2002) – Kriminalroman av Jill Paton Walsh, løst basert på «The Wimsey Papers»

Kategori:Personer i kriminallitteraturen